Document ID: 32009D0862

KOMISSION PÄÄTÖS,
tehty 30 päivänä marraskuuta 2009,
päätöksen 2008/866/EY muuttamisesta sen soveltamisajan osalta
(tiedoksiannettu numerolla K(2009) 9326)
(ETA:n kannalta merkityksellinen teksti)
(2009/862/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan i alakohdan,
sekä katsoo seuraavaa:
(1)
Komissio teki 12 päivänä marraskuuta 2008 päätöksen 2008/866/EY (2) kiireellisistä toimenpiteistä tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi sen jälkeen, kun tietyt Perusta tuodut hepatiitti A -viruksen (HAV) saastuttamat simpukat oli tunnistettu ihmisillä puhjenneen hepatiitti A:n lähteeksi. Kyseistä päätöstä sovellettiin alun perin 31 päivään maaliskuuta 2009 asti, mutta sen soveltamisaikaa jatkettiin 30 päivään marraskuuta 2009 päätöksen 2008/866/EY muuttamiseksi sen soveltamisajan osalta 26 päivänä maaliskuuta 2009 tehdyllä komission päätöksellä 2009/297/EY (3).
(2)
Perun viranomaiset ovat toimittaneet tietoja korjaavista toimenpiteistä, joita ne ovat toteuttaneet parantaakseen yhteisöön vietäväksi tarkoitettujen simpukoiden tuotannon valvontaa.
(3)
Komission tarkastuskäynti tehtiin 7 ja 18 päivän syyskuuta 2009 välisenä aikana niiden käytössä olevien valvontajärjestelmien arvioimiseksi, jotka koskevat Euroopan unioniin vietäväksi tarkoitettujen simpukoiden ja kalatuotteiden tuotantoa.
(4)
Tarkastuskäynnillä tarkastettiin, että Perun viranomaiset ovat toteuttamassa korjaavia toimenpiteitä, joista kerrottiin niiden hepatiitti A:n taudinpurkauksen jälkeen toimittamissa tiedoissa. Viranomaiset ovat suorittamassa tuotantoalueiden luokituksen täydellistä uudelleentarkastelua ja aikovat tarkastella uudelleen myös tuotantoalueiden valvontaa näytteenottomenettelyn ja suoritustiheyden osalta. Nämä uudelleentarkastelut ovat edelleen käynnissä.
(5)
Kuluttajien terveyden suojelemiseksi on tarpeen pitää voimassa päätöksessä 2008/866/EY säädetyt suojatoimenpiteet, kunnes Perun viranomaiset ovat saattaneet päätökseen korjaavien toimenpiteiden täytäntöönpanon ja komissio on tehnyt uuden tarkastuksen paikan päällä. Sen vuoksi on aiheellista jatkaa päätöksen 2008/866/EY soveltamista 30 päivään marraskuuta 2010 tämän kuitenkaan rajoittamatta komission toimivaltaa muuttaa, kumota tai laajentaa kyseisiä toimenpiteitä, jos Perussa vallitsevan tilanteen kehityksestä saadaan uutta tietoa tai komission yksiköiden suorittamien tarkastusten tulokset niin edellyttävät.
(6)
Sen vuoksi päätöstä 2008/866/EY olisi muutettava.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2008/866/EY 5 artiklassa päivämäärä ”30 päivään marraskuuta 2009” päivämäärällä ”30 päivään marraskuuta 2010”.
2 artikla
Tämä päätös on osoitettu kaikille jäsenvaltioille.
Tehty Brysselissä 30 päivänä marraskuuta 2009.

Labels: 0
3
18
6